Goeie nuus: Zeerust hou lekker makietie om die lewe te vierJordan Pelser ry Vrydag op ‘n kameel se rug. Foto: Verskaf ŉ Jaar gelede is Jordan Pelser se gesin aangeraai om “gehalte tyd” saam met hom deur te bring omdat dit sy “laaste dag” kon wees. Vandag is Jordan, die dapper vierjarige seun van Pretoria wat in remissie is nadat hy verlede jaar met Burkitt-leukemie gediagnoseer is, springlewendig en ry hy dolgelukkig op die rug van ŉ kameel by ŉ fees wat ŉ laerskool in Zeerust in Noordwes aanbied om iets daadwerkliks te doen om bewustheid oor kanker en bloedsiektes skep. Jordan Pelser Jordan se brawe stryd het die harte van talle mense regoor die wêreld geraak. Hy het ook die Laerskool Zeerust, in samewerking met die Sunflower Fund, wat mense aanmoedig om beenmurgskenkers te word en die Suid-Afrikaanse Nasionale Bloedbank (SANB) geïnspireer om die naweek sy lewe te vier en bewusmaking te skep tydens hul gewilde jaarlikse Beesloop en Kameel-derby. Volgens Corrie Pretorius, die skoolhoof, het al die leerlinge onder meer Vrydagoggend ŉ Sunflower-bandana ontvang om soos ‘n span te lyk. Die skool se Beesloop en Kameel-derby vind Saterdag plaas. Feesgangers sal by die Sunflower Fund se stalletjie die geleentheid kry om ŉ bloedmonster te skenk vir ontleding as ŉ moontlike beenmurgskenker. Mense kan ook bloed skenk by die bloedbank se stalletjie. Pretorius het gesê die geleentheid gaan gebruik word om ondersteuning te toon aan geliefdes en kennisse wat ŉ stryd teen kanker veg, of ter nagedagtenis van geliefdes wat hul lewens weens die siekte verloor het. Die skool nooi die gemeenskap uit om deel te wees van hierdie makietie. Bel Marelize Collins by 083 556 3525 vir enige navrae. Lees vorige stories oor Jordan op Maroela Media.